“Ак каен” белән горурлану (ФОТО)

	Самара өлкәсе, Камышлы районы, Иске Ярмәк авылының «Ак каен» халык фольклор ансамбле үзенең 45нче туган көнен билгеләп үтте. Иске Ярмәк авылы халкы, гомумән, сәнгать җанлы халык. Күпме үземне беләм, шул хәтле авыл клубы, мәктәп сәхнәләре гөрләп тора. Укытучылар коллективы - үзенә, авыл яшьләре - үзенә, мәктәп укучылары - үзенә тематик кичәләр, концертлар, спектакльләр әзерли.	 Элек бу тамашаларда җыр-биюләр генә түгел, уңышсыз эшне, ялкаулыкны, эчүчелекне тәнкыйтькә тотучы такмаклар да яңгырый иде. Авылда берәр кызык яисә гыйбрәтле хәл була калса да, күпертелеп сәхнәдә күрсәтелә. Шыгрым тулы зал егылып көлә, ә тәнкыйть утына эләгүчеләр икенче көнне күз күтәреп карарга оялып йөриләр иде... Шундый сәнгать җанлы Ярмәк халкы арасыннан “Ак каен” кебек данлыклы коллектив калкып чыкмаса, бик сәер булыр иде. Ансамбльнең башы 1970нче елларга барып тоташа. Гөлсинә һәм Гамил Галиуллиннар, Мәрьям һәм Альберт Мөфтиевләр, Тәбрис Вәлиәхмәтов, Фәния Гайсина, Румия Йосыпова, Алсу Сабитова, Рәис Хәсәншин, Хатыйп Билалов Челно-Вершины район үзәгендә узган зона смотрында «Сигезле» биюе белән җиңү яулап кайталар. Бу уңыш аларга дәрт өсти. Алга таба коллективка яшь гаиләләр - Әлфия һәм Мохтар Баһаудиновлар, Оркыя һәм Наил Галимуллиннар, Сәрия һәм Әсгать Сәгыйровлар, Гөлчирә һәм Сөләйман Вәгыйзовлар, Диния һәм Ринат Сәгыйровлар килеп кушыла һәм шуннан ансамбльнең иҗат елъязмасы башлана: 1972, 1977 елларда алар - өлкә смотрлары лауреатлары, 1978 елда - Сергиевскидагы зональ конкурс җиңүчеләре, 1983 елда ансамбль турында документаль фильм төшерелә, 1986 елда коллектив Самара шәһәренең 400 еллык юбилее тантанасында катнаша... «Вак» биюе дә тәүге тапкыр зур сәхнәгә нәкъ менә шунда чыга, «Ансамбльнең исеме ничек?» дигән сорауга җавап та табыла.  
	Эльмира ШӘВӘЛИЕВА	
Бердәмлек

	№ --- | 04.12.2015	


